考試當塗次池陽崎嶇山行石多可愛因用袁席之韻
作者：王居安
朝代：宋

paragraphs: 平生愛奇石，如見古君子。
一卷窗牖間，時復爲隠几。
茲行池陽路，終日亂山裏。
道傍石叢生，牛羊亂虎兕。
中有篆籀文，鼎彝間罍洗。
縱橫列簨虡，埋沒見追蠡。
嗟予心好之，愧恨無能徙。
著手爲摩挲，却立復睥睨。
有似南陽公，可就不可致。
是宜米元章，一見輒下拜。
倘可從予招，安車更加禮。